Spaniolul Quique Setien, fostul antrenor al echipei de fotbal FC Barcelona, se numără printre favoriţii la preluarea conducerii tehnice a clubului brazilian Botafogo, potrivit presei din această ţară, informează agenţia Xinhua, potrivit Agerpres.
Setien, în vârstă de 65 de ani, a purtat discuţii preliminare cu conducerea lui Botafogo şi este foarte apreciat de patronul american al clubului, John Textor, după cum anunţă Globo Esporte.
Botafogo, dublă campioană a Braziliei, se află în căutarea unui nou antrenor după despărţirea de Tiago Nunes, luna trecută.
De atunci, Fabio Matias a asigurat interimatul, Botafogo obţinând şase victorii şi o remiză în şapte meciuri disputate sub comanda sa.
Fost mijlocaş internaţional, Quique Setien are o carieră de antrenor de 23 de ani, pe parcursul căreia a activat la cluburi precum FC Barcelona, Racing Santander şi Betis Sevilla. El este liber din luna noiembrie, după despărţirea de Villarreal.